b'\n_START_ARTICLE_\nJohan Tobias Sergel\n_START_SECTION_\nParis, Rom, Napoli\n_START_PARAGRAPH_\nI en alder af nitten \xc3\xa5r var Sergel fastl\xc3\xb8nnet p\xc3\xa5 Kungliga slottsbyggnadsstaten, og to \xc3\xa5r senere modtog han Ritareakademiens (tegneakademiets) store guldmedalje. I 1767 kunne han med 3000 daler i s\xc3\xb8lv tage til Paris, Rom og Napoli. I et \xc3\xa5r fordybede hans sig i de gamle kunstv\xc3\xa6rker og skabte ikke noget. Skulpturer fra hans ophold i udlandet omfatter hans f\xc3\xb8rste selvst\xc3\xa6ndige v\xc3\xa6rk Vattennymfen, Vilande Faun og Den d\xc3\xb6ende Otryades. Ludvig 15. af Frankrig bestilte en statue af Amor og Psyke, men kongen d\xc3\xb8de, mens arbejdet kun var halvt fuldendt. Det blev k\xc3\xb8bt af Gustav III, som viste stadig stigende interesse for den lovende kunstner.\n_START_SECTION_\nStockholm\n_START_PARAGRAPH_\nEfter tolv \xc3\xa5r blev han kaldt til Sverige af kong Gustav III. Noget modstr\xc3\xa6bende rejste han til Stockholm \xe2\x80\x93 han var netop blevet valgt som medlem af Det Franske Kunstakademi \xe2\x80\x93 og blev udn\xc3\xa6vnt til kongelig billedhugger. Han havde ogs\xc3\xa5 f\xc3\xa5et tilbud af Katharina 2. af Rusland om at bos\xc3\xa6tte sig i Rusland, men afslog tilbuddet. Den yndige statue af Amor og Psyche blev f\xc3\xa6rdiggjort. I 1780 blev han professor p\xc3\xa5 Kungliga Akademien f\xc3\xb6r de fria konsterna og i 1782 ridder af Vasaordenen. Trods den uh\xc3\xb8rte succes og mange amour\xc3\xb8se eventyr var Sergel til tider melankolsk og k\xc3\xa6mpede med selvmordstanker.\n_START_SECTION_\nAnna Rell\n_START_PARAGRAPH_\nEn afg\xc3\xb8rende \xc3\xa6ndring i hans liv skete i 1783, da han m\xc3\xb8dte v\xc3\xa6rtshuspigen Anna Rell Hellstr\xc3\xb6m. Hun blev hans elskerinde, og deres k\xc3\xa6rlighedsm\xc3\xb8der beskrev han i en r\xc3\xa6kke humoristiske og st\xc3\xa6rkt erotiske tegninger. Men han skildrede ogs\xc3\xa5 familielivet. Efter en rejse med kong Gustav III flyttede Sergel og Anna Rell til en atelierlejlighed i det senere Sergelhuset i Kvarteret Beridarebanan syd for H\xc3\xb6torget i Stockholm. Hun f\xc3\xb8dte ham fire b\xc3\xb8rn, hvoraf to overlevede. Tiden med hende og b\xc3\xb8rnene var den lykkeligste i hans liv. Hun d\xc3\xb8de 1796._NEWLINE_Han blev meget gode venner med Carl Michael Bellman og de danske malere Nikolaj Abildgaard og Jens Juel. Alle tre optr\xc3\xa6der p\xc3\xa5 Sergels fine karikaturtegninger ofte godt besk\xc3\xa6nkede._NEWLINE_I de sidste atten \xc3\xa5r af sit liv blev han b\xc3\xa5de hovintendent (ceremonimester) og adlet. Han blev begravet p\xc3\xa5 Adolf Fredriks Kirkeg\xc3\xa5rd i Stockholm.\n_START_SECTION_\nSergels arbejder\n_START_PARAGRAPH_\nNogle af Sergels statuer og skitser \xe2\x80\x93 b\xc3\xa5de i ler og p\xc3\xa5 papir \xe2\x80\x93 findes p\xc3\xa5 Sveriges f\xc3\xb8rende museer. P\xc3\xa5 Hotel Sergel Plaza p\xc3\xa5 Brunkebergstorg 9 i Stockholm findes afst\xc3\xb8bninger af hans v\xc3\xa6rker og originale tegninger og breve. Sergel er ogs\xc3\xa5 repr\xc3\xa6senteret i Bonniers Portr\xc3\xa6t Samling.'